**Magistr dissertasiya işinin tərtibi qaydaları**

**1. Əsas tələblər**

1.1. Magistrlik dissertasiyasının üz (titul) vərəqinin və mətnin tərtibi göstərilən tələblərə uyğun olmalıdır. Nümunə: (yüklə)

1.2. Magistrlik dissertasiyası kompüterdə Times New Roman 14 şrifti, 1.5 intervalla çap edilməli.

1.3. Dissertasiyanın mətni boş sahələrin göstərilən ölçüləri gözlənilməklə çap edilir: sol boş sahə - 30 mm,sağ boş sahə - 10 mm**,** yuxarı və aşağı boş sahə- 20 mm.

1.4.Əlavələrlə birlikdə həcmi ixtisasa uyğun olaraq müvafiq kafedra tərəfindən müəyyən edilərək tərtib olunub cildlənməlidir.

1.5. Fəsillərin başlıqları mətnə simmetrik şəkildə, böyük hərflərlə, yarımfəsillərin başlıqları isə abzasdan başlayaraq sətri hərflərlə yazılmalıdır (birinci baş hərf istisna olmaqla).

1.6. Fəsil və yarımfəsil arasındakı, eləcə də başlıq və mətnin arasındakı məsafə 2 interval olmalıdır.

**2. Nömrələmə**

2.1. Dissertasiyanın səhifələri ərəb rəqəmləri ilə nömrələnir. Üz (titul) vərəqində nömrə çap edilmir, ondan sonra gələn səhifədə «2» rəqəmi, sonrakı səhifələrdə isə ardıcıl nömrələr səhifənin yuxarı sağ küncündə çap edilir.

2.2. Fəsillər rum rəqəmləri ilə ardıcıl olaraq nömrələnir

2.3. Mündəricat, giriş və nəticəyə nömrə qoyulmur.

**3. İllüstrasiyalar**

3.1. İllüstrasiyalar «Şək.» sözü ilə nişanlanır və fəslin daxilində ərəb rəqəmləri ilə nömrələnir. İllüstrasiyanın nömrəsi birbirindən nöqtə ilə ayrılan fəslin nömrəsindən və illüstrasiyanın ardıcıl nömrəsindən ibarətdir. Məsələn: Şək. 1.2 (birinci fəslin ikinci şəkli)

3.2. İllüstrasiyanın nömrəsi və adı illüstrasiyanın altında yerləşdirilir.

**4. Cədvəllər**

4.1. Cədvəlin adı və nömrəsi cədvəlin üstündə yerləşdirilir. Nömrə sağ küncdə çap edilir.

4.2. Cədvəlin sütun və sətirlərinin başlıqları, onların içərisindəki məlumatlar üçün şriftin ölçüsü 12, sətirarası məsafə bir interval olmalıdır.

**5. İstifadə edilmiş ədəbiyyat**

5.1. Dissertasiya daxilində istinadlar göstərilməlidir *(Misal olaraq: [1])*

5.2. Dissertasiya işində istifadə edilmiş mənbələr çap olunduqları dillərdə (əvvəlcə Azərbaycan, sonra türk, rus, ingilis, fransız, ərəb və s.) əlifba sırası ilə, ardıcıl nömrələnərək siyahıda göstərilir.

5.3. İstifadə edilmiş ədəbiyyat siyahısında həmçinin son 5-10 ilin ədəbiyyatına üstünlük verilməlidir.

5.4. Dissertasiyada ədəbiyyat siyahısı aşağıdakı şəkildə göstərilməlidir:Müəlliflərin Soyadı və adı. İstinad verilən əsərin adı. Jurnal adı. Dərc olunduğu yer. İli. Səhifə nömrəsi.

***Nümunə:*** Əliyev M., Ağayev Ş. Vitaminlərin insan immun sistemində əhəmiyyəti. Lənkəran Dövlət Universiteti, Elmi xəbərlər jurnalı. Lənkəran. 2019. s.7-42.

5.5. Dörddən çox müəllifi olan məqalələrdə ilk üç müəllifin soyadları və inisialları, sonra isə aşağıdakı ixtisarlardan biri verilir:

- «və b.» - Azərbaycan dilində olan nəşrlərdə;

- «и. др» - rus dilində olan nəşrlərdə;

- «et all» - Qərbi Avropa dillərində olan nəşrlərdə.